**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.08.2017, ora 08.00 – 28.08.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.08.2017, ora 7.00**

**RÂURI**

**Debitele au fost în general staționare**, exceptând cursul superior și mijlociu al Prutului, unde au fost în scădere uşoară.

Creşteri de niveluri şi debite din cauza precipitaţiilor slabe cantitativ căzute în interval s-au produs pe unele râuri mici din zonele de deal şi de munte din nordul, centrul și nord-estul țării.

Debitele se situează în general la valori cuprinse între 30-90% din mediile multianuale lunare, mai mari în bazinul superior al Ialomiței și mai mici pe unele râuri din bazinele hidrografice: Someș, Crișul Negru, Crișul Repede, Mureș, Jiu, Olt, Siret (exceptând Trotușul și Buzăul) și Jija şi pe cursurile superioare ale Crasnei și Râul Doamnei.

În interval s-a emis **atenţionarea hidrologică** pentru fenomene imediate nr. 1 din 27.08.2017.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare**, exceptînd cursurile superioare ale râurilor: Mureş, Olt, Suceava, Moldova, Bistriţa şi Trotuş, unde vor fi în creştere datorită precipitaţiilor prognozate şi propagării şi în scădere pe cursul mijlociu şi inferior al Prutului.

Sunt posibile creşteri de niveluri şi debite pe unele râuri din zonele de deal şi munte şi din sudul şi sud-estul ţării datorită precipitaţiilor prognozate şi propagării.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 27.08–28.08.2017 **a fost staţionar, având valoarea de 3300 m3/s**, situându-se sub media multianuală a lunii **august (4300 m3/s).** În aval de Porţile de Fier debitele au fost în scădere la Gruia și pe sectorul Zimnicea-Tulcea, în creştere pe sectorul Calafat–Bechet şi staționare pe sectorul Corabia–Turnu Măgurele.

**Debitul la intrarea în ţară** (secţiunea Baziaş) **va fi staţionar (3300 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Olteniţa – Tulcea, în creştere pe sectorul Bechet.–Turnu Măgurele şi staţionare pe sectorul Zimnicea – Tulcea.

**2.** **Situaţia meteorologică în intervalul 27.08.2017, ora 08.00 – 28.08.2017, ora 06.00**

**În ţară,** valorile termice, în creştere uşoară faţă de ziua anterioară, au caracterizat o vreme călduroasă în aproape toate regiunile, caniculară după-amiaza local în vest-sud-vest şi izolat în sud şi centru. Temperaturile maxime s-au încadrat între 25 de grade la Sulina şi Mangalia şi 37,5 de grade la Sânnicolau Mare şi Jimbolia. *Izolat în Crişana, Banat, sud-vestul Olteniei şi nordul Moldovei indicele temperatură-umezeală (ITU) a atins pragul critic de 80 de unităţi*. Cerul a fost variabil spre senin, însă în a doua parte a zilei instabilitatea atmosferică s-a manifestat prin dezvoltări noroase convective, averse şi descărcări electrice pe arii restrânse în zonele montane, precum şi în vestul şi nordul Moldovei. Izolat ploile au avut şi caracter torenţial, înregistrându-se în intervale foarte scurte de timp cantităţi de apă de peste 15 l/mp şi au fost căderi de grindină, fiind consemnate, până la ora încheierii prezentului raport, cele din judeţul Suceava. Vântul a suflat slab şi moderat, cu intensificări de scurtă durată asociate averselor. În cursul nopţii înnorările au fost temporar accentuate în vestul şi în nordul teritoriului, unde fenomenele asociate instabilităţii atmosferice s-au semnalat local. La ora 06 se înregistrau valori termice între 8 grade la Miercurea Ciuc şi 23 de grade la Arad.

**Observație:** *începând de ieri, de la ora 06.00, au fost în vigoare* ***22 de mesaje*** *privind fenomene meteorologice periculoase imediate,* ***6 avertizări cod portocaliu*** *(3 emise de SRPV Bacău, 2 de SRPV Sibiu şi 1 de SRPV Cluj ) şi* ***16 atenţionări cod galben*** *(10 emise de SRPV Bacău, 3 de SRPV Sibiu, 2 de SRPV Cluj şi 1 de CNPM Bucureşti pentru Muntenia).*

**La Bucureşti** vremea a fost în continuare călduroasă, cu temperaturi în creştere ușoară, astfel că maxima a fost de 33 de grade la Afumaţi şi Băneasa şi 35 de grade la Filaret. Cerul a fost senin, iar vântul a suflat slab. La ora 06.00 se înregistrau 13 grade la staţia meteo Băneasa, 15 grade la Afumaţi şi 18 grade la Filaret.

**3. Prognoza meteorologică în intervalul 28.08.2017, ora 8.00 – 29.08.2017, ora 8.00**

**În ţară** valorile termice vor scădea în cea mai mare parte a teritoriului, mai accentuat însă în jumătatea de nord; astfel, temperaturile maxime se vor încadra între 22...23 de grade în nordul Moldovei şi în estul Transilvaniei şi în jurul a 35 de grade în sudul Olteniei şi sud-vestul Munteniei. La începutul zilei, cerul va fi variabil, cu înnorări şi ploi locale în centru şi în nord-est. După orele prânzului, instabilitatea atmosferică se va accentua în zonele montane şi submontane, apoi şi în regiunile sudice şi sud-estice şi se va manifesta prin înnorări, averse, descărcări electrice şi izolat grindină. Pe arii restrânse, cantităţile de apă vor depăşi 15...20 l/mp. Vântul va sufla slab şi moderat, local cu intensificări, mai ales asociat ploilor. Minimele termice vor fi cuprinse între 8 şi 18 grade, uşor mai ridicate pe litoral.

**La Bucureşti** vremea va fi în continuare călduroasă, deşi maxima termică va fi uşor mai scăzută decât în zilele anterioare şi se va situa în jurul a 32 de grade. Cerul va fi variabil, cu înnorări temporare, mai accentuate spre seară şi la începutul nopţii, când vor fi averse, descărcări electrice şi posibil intensificări de scurtă durată ale vântului. Temperatura minimă va fi de 17...18 grade.

***II. CALITATEA APELOR***

**Pe râurile interioare**

**A.B.A. Argeș-Vedea** **și G.N.M.-C.J. Argeș** informează că în data de 27.08.2017, în jurul orei 10.00, a fost observată o mortalitate piscicolă pe râul Brătia, pe o lungime de cca 1 km în aval de podul din localitatea Aninoasa, jud. Argeș. Personalul A.B.A. Argeș-Vedea s-a deplasat la faţa locului pentru investigaţii și prelevare de probe de apă și pești. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.